
Честит 100 годишен юбилей, бабо Дилке!

На 4 април 2019 година членът на ТСО на ССБ-Плевен Дилка Тодорова Патова, както си я знаем всички баба Дилка, навърши 100 години. На тържеството, което се проведе в клуба на организацията на ул. Гренадирска 30 се събраха много членове на организацията, нейни приятели и роднини.

Баба Дилка е родена на 4 април 1919 г. Тя е от плевенското село Староселци, от семейството на средни земеделски стопани.  Столетницата има нелека съдба. Остава без баща, когато е 10-годишна и заедно с майка си се грижи за четирите си братя и сестри. Началното и основно образование завършва в родното си село, а на 17 години постъпва  и Завършва занаятчийското училище в Плевен, където учи за шивач. След това открива шивашко ателие в родното си  село, като има и  помощник-шивачки. В София завършва курсове за детски учителки и няколко години, от 1944 до 1950 работи като детска учителка в с. Подем, с. Шипково, с. Катунец и с. Миндя. От 1950  постъпва като шивачка и бригадир в кооперация "Колективен труд" където преминава повечето от трудовия и стаж. Работи и в шивашката фирма "Мизия" Плевен. В живота столетницата остава без другар до себе си, но с голямата фамилия не е сама. Радва се на обичта и уважението на 7 племенника, в семейството има вече и 11 правнука. За пазаруването й помагат, но с готвенето държи да се справя самичка. Според баба Дилка тайната на дълголетието е в усмивката, в това човек да работи много и да хапва по малко. Специален поздрав към рожденичката отправи хорът към НЧ „Пробуда”, "Северняшки ритми" с ръководител народната певица Надка Томова.
Специални гости на празника бяха Председателят на Общински съвет-Плевен, г-н Мартин Митев, Кметът на Община Плевен, г-н Георг Спартански, Кметът на с. Староселци, г-н Людмил Иванов, Председателят на ТСО на ССБ-Плевен, г-н Володя Христов, а личният лекар на баба Дилка й пожела да не се срещат в кабинета му. Кметът Спартански поднесе букет на юбилярката и й пожела да е с все така висок дух и обичана от роднини и приятели. С букет и торта председателят на Общинския съвет в Плевен Мартин Митев също поздрави за 100-годишния й юбилей. Цветя поднесе и Володя Христов. На тържеството тя получи в дар от Общинския съвет парична сума, съобщиха от общината. Такъв финансов дар поднесе и Кметът на родното и село, а също така и от териториалната организация на ССБ-Плевен, гласуван от Управителния съвет на организацията.

Столетницата заръча на местните управници да се грижат за Плевен и заяви, че въпреки възрастта си не спира да се интересува какво се случва в града, четяла редовно вестници и гледала новините по телевизията.

На изпроводяк рожденичката пожела на всички гости да са здрави и да доживеят до нейната възраст. Вечерта  в клуба се събраха нейни роднини,приятели, и съседи на специална празнична вечеря с много почерпка и голяма торта.

Да си ни жива и здрава бабо Дилке!

Румен Петков, организатор клуб

Стартира кампанията „България дарява”, част от която е и кауза на БАЛИЗ-Плевен

Сдружение БАЛИЗ-Плевен е част от Национална кампания „България дарява“, която започна на 22 март и продължи до 31 март. През тези дни можеше да се избере от множество каузи, за които да се дарят средства.

Една от тях е каузата на Сдружение БАЛИЗ – Плевен „Чуй ме, аз говоря!“ за набиране на средства за закупуване на лаптоп със специализирани програми за развитие на комуникативните възможности за обучение на деца с множествени увреждания. Нужните средства са 10 000 лв. Помагащите технологии за контрол с поглед са изключително важни за деца и възрастни, които имат проблеми с говора и с фината моторика (трудности при извършване на прецизни и координирани движения на ръцете) и ще ги подпомогне да участват активно в социалния живот. Те се основават на възможността чрез камера и специализирани програми да се определя къде върху екрана на компютъра е фокусиран погледът на потребителя. Технологията се прилага при деца с церебрална парализа, множество увреждания, аутизъм и други комуникативни затруднения. Децата учат и развиват своите умения под формата на игра. Това е заложено в програмите, които се използват в работата с подпомагащите технологии. Започва се с подобряване контрола и точността на погледа, задържане на вниманието, изграждане на взаимовръзка между причина и следствие, подобряване разбирането на инструкции, следване на последователност от действия, провокиране на инициатива за комуникация и комуникация, чрез избор на символи или изписване на думи или фрази, които програмата произнася. От реализирането на каузата „Чуй ме, аз говоря!” ще се възползват над 20 деца, посещаващи социалната услуга Център за социална рехабилитация и интеграция за деца с увреждания – Плевен.

Младостта и красотата покориха света ни

По решение на Управителния съвет на СГБ пролетният бал на Съюза на глухите в България – 2019 година се състоя на 6 април в град Враца, в хотел „Хемус” Официалното откриване бе в 19.00 часа в присъствието на представители на ръководството на Съюза на глухите в България (от УС, РО и ТО) и на община Враца, както и на обществени деятели и представители на сродни организации. Повече от 120 членове на Младежката организация към СГБ, както и много официални гости, бяха тук, за да покажат устрема и жизнерадостта на младите хора, които искат да бъдат признати за активни и можещи членове на нашето общество. През тази година Младежката организация към Съюза на глухите в България постигна изключителни успехи. Никога досега младите хора в СГБ не са били така уважавани заради техния плам и желание да покажат възможностите си. А красотата им, тя е неоспорим факт!  Тази година събитието е посветено на 85-годишнината от създаването на Съюза на глухите в България.  Разбира се, че ще споменем добрите думи казани при откриването от Николай Нинов, Председател на СГБ, на Росица Караджова, Председател на МОСГБ, на Диян Демиров, Заместник Председател и член на Управителния съвет на СГБ. От името на ръководството на Община Враца участниците получиха поздравителен адрес от Калин Каменов, Кмет на Община Враца и от Петя Долапчиева, заместник кмет.

След тези поздравления започнаха най-хубавите часове – чак до полунощ. Програмата тази година предложи страхотни изненади: томбола, игри, награди, танци и още толкова веселие! Беше  прекрасно! На следващия ден след бала, на 7 април, по време на престоя си в града, участниците в младежкото събитие имаха възможността да посетят местните културно-исторически обекти и природните забележителности на град Враца. Какво по-добро от това да се върнем и по-обогатени с култура и знания!
От 1 до 4 март тази година Младежката организация към Съюза на глухите в България (МОСГБ) и Съюзът на глухите в България  организираха зимен лагер със семинар за своите млади активисти и членове. Събитието се проведе в хотел „Четирилистна  детелина” в град Банско. Едно от най-вълнуващите събития за младите хора от нашата организация, което по традиция  провеждаме всяка година преди началото на пролетта, е зимният лагер. Тогава всички ние се организираме да бъдем заедно и да  дадем началото на новите ни инициативи и полезни идеи. Този зимен лагер със семинар, който проведохме в Банско от 1 до 4  март, беше именно такова събитие. В рамките на тези дни планината и зимните спортове бяха дружелюбни към нас. Но успоредно  с това осъществихме и сериозна програма за работа на всички участници - в програмата бяха включени обсъждания и дискусии по  най-важните теми от нашия живот днес, като специално внимание бе отделено на човешките права у нас и в световен мащаб.  темата на семинара тази година бе избрана с ясен символ: „ЗАЕДНО!” И това наистина бе постигнато. Организатори на Зимния лагер и на семинара от МОСГБ бяха: Росица Караджова, Вилдана Демерджиева, Мария Косева, Магдален Цветанов и Василен Грозев, а като доброволец се включи Виолетка Илиева. Лектори бяха  Сребрина Видева, Росица Караджова, Вилдана Демерджиева, Мария Косева, Магдален Цветанов и Митко Якимов. Преводач беше Силвана Павлова. В събитието в качеството си на делегати участваха 10 души, а като гости и деца – 105 души. На всички  делегати и участници, бяха раздадени както програмата на семинара, така и тениски с различен цвят, според целта на  участието им.

Тишина,СГБ

Обучение за ползване на телефон 112

В Плевен се проведе среща на ТО на СГБ-Плевен за ползване на ЕЕН112. На нея комисар Калин Вазонов и Иван Иванов, администратор по системна поддръжка, проведоха общо обучение и запознаха присъстващите със закона за ЕЕН 112. Но имаха търпение и за индивидуална работа с всеки един от желаещите. В началото г-н Вазонов разясни най-важните неща за ползването на услугата 112: „Както знаете, каза той, отпреди десет години в България функционира ЕЕН 112, който е еднакъв за територията на цяла Европа, приет от Европейския съюз и в някои други страни, които все още не са членки на Европейския съюз. 112 е единен номер, обединяващ всичките номера за спешни повиквания, които имаше по-рано – 150 за спешна помощ, 166 за полиция и 160 за пожарна. Сега всички тези номера са обединени в единен номер 112, който е по-лесен за запомняне и при необходимост се избира за всички случаи, за които да се изпращат екипи от полиция, пожарна, спешна помощ, в зависимост от това какъв е случаят. От началото на тази година е разработен и внедрен модул за достъп на хората със слухови и говорни увреждания до единния номер 112. Нашата задача е да ви представим това приложение, което осигурява достъп до тел. 112, и да помогнем на тези от вас, които сте в момента тук, да инсталирате устройството на вашите мобилни телефони. И да покажем как изглежда регистрацията на потребителите за достъп до 112 и как се извършва тя. Но преди това искам да обърна внимание на нещо важно. Ако тел. 112 се използва не по предназначение, т.е. когато няма нужда от екип за оказване на спешна помощ, било то за пожар, медицинска помощ или друго, но екип е изпратен на адреса, посочен от вас, то – вие подлежите на санкция по закона за тел. 112. Затова апелирам да го ползвате само и единствено, когато имате нужда от него.” Поради сложността за осъществяване на обратна връзка, беше представен клип с етапите за регистрация в приложението. При излъчването на видеоклипа бяха показани иконките и беше проследена последователността на всяко действие при регистрацията. Но, имаше и основателни забележки от членовете ни, като например: думата „снимка” , използвана за представянето на решение на ТЕЛК, не е подходяща. Глухите хора разбират буквално думата. И пращат снимка – своя, вместо решението. Езикът на глухите е изключително конкретен, не позволява асоциации и не ги приема И нека да бъде избегната такава възможност за грешки при усъвършенстването на приложението.

Димитрина Каракирова, координатор на РО СГБ-Плевен
Общински преглед на художествената самодейност

В Плевен за поредна година се проведе Преглед на художествената самодейност. На 12 април 2019 от 10 часа в общинска зала "Катя Попова" двадесет самодейни колектива от града ни показаха своите умения в изпълнението на народни песни и стари градски песни. Прегледът имаше състезателен характер. Четири членно жури с Председател известната хорова диригентка г-жа Ваня Делийска, ръководител на хор "Звъника" имаше нелеката задача да определи съставите, които да получат награди. В продължение на 3 часа на сцената звучаха песни на хорове и вокални групи от града и от населени места към Община Плевен, с. Славяново, с. Върбица, с. Коиловци и др. Концертът откри Македонският хор към НЧ"Парашкев Цветков", втори бе хорът на учителките, а поредни са вокална група "Северняшки ритми" към НЧ"Пробуда 1990" от ЖК Дружба. Вокални групи към Клубовете на хората с увреждания и пенсионера също участваха. Това бяха група "Веселяците" в ж.к. Сторгозия, група "Пендари" при клуба на ул. Данаил Попов, вокална група "Пей, сърце" при ТО на ССБ-Плевен, вокална група "Настроение" при клуб ул. Гюмурджина, вокална група "Планински звуци" към клуб Мизия. Изпълненията завършиха с народните танци на формация "Готините" също при клуб Мизия. Журито присъди две първи награди на Македонския хор и този на учителките. Втора награда бе дадена на вокалната група от с. Славяново. Трета награда не беше присъдена.  Бяха раздадени и няколко специални награди. За солово изпълнение специалната награда беше връчена на Румен Петков и група "Пей, сърце", а Специалната награда за солист беше връчена на  Калинка Рачева, която грабна журито с изпълнението на „Лале ли си, зюмбюл ли си”, като солистка на формация „Бисери” при клуба на ул.„Сан Стефано“.

Румен Петков, организатор клуб
OrCam MyEye 2.0 Нашият поглед. 
Вашето зрение.

Устройството за изкуствено зрение, предназначено за незрящи или хора с частично зрение, представлява лека смарт камера, която мигновено разчита на глас текст от всякакви повърхности, разпознава лица, продукти и банкноти в реално време

Всичко това в едно миниатюрно устройство с размера на показалеца. Трябва само да посочите. Разпознава прости жестове с ръка. Идеална за употреба на работа или в училище, вкъщи или на път.

Подходяща за всички възрасти и всички нива на зрение. За всички. Разпознаване на лица в реално време. Идентифициране на продукти, кредитни карти, банкноти и други. Изключително полезна при общуване и осигурява независимост.

Разпознаване на лица. Чете текст всякакъв отпечатан или цифров текст: вестници, книги, менюта в ресторанти, знаци, етикети на продукти, компютърен екран или смартфон.Можете да имате достъп до всичко веднага.

Четене на текст. Нашият поглед. Вашето зрение.

OrCam MyEye 2.0 Миниатюрна, лека, удобна и изключително мобилна.

Тежи само 22,5 грама / 0,8 унции

Работи и на тъмно с вградени LED светлини; Магнитно прилепване към рамката на очилата; Вграден миниатюрен HD говорител‘ Сензорна лента за лесен контрол чрез “плъзгане”; Мигновена актуализация на софтуера чрез WiFi © OrCam Technologies Ltd. Всички права запазени. OrCam® е регистрирана търговска марка на OrCam Technologies Ltd. - info@orcam.com
“Да привикнеш към зрителното увреждане и да живееш с него изисква определени усилия. Но камерата OrCam ми върна независимостта.

Преди разчитах на помощта на другите, а сега мога да живея самостоятелно и сама да върша всичко.

Наскоро започнах нова работа, което нямаше да бъде възможно без моята камера OrCam MyEye. OrCam наистина промени живота ми.”

Zoe Hartman
Първи национален поетичен конкурс за хора с увреждания-„Огърлица от разЛОМени слова“
Съюзът на българските писатели, Агенцията на хората с увреждания в България, Община Лом, Дружество Будители в област Монтана обявиха  Първи национален поетичен конкурс за хора с увреждания "Огърлица от разЛОМени слова". Конкурсът има за цел да даде възможност за изява на хората с увреждания и тези, които им съчувстват, и с творчеството си се стремят да облекчат техните страдания, чрез проявите си на хуманизъм. Организаторите имат желанието конкурсът да продължи традициите в поезията на Яна Язова, вдъхновена от хуманизма, любовта към България, спомените за детството, стремежа към красота в живота във всички нейни форми и проявления.

В конкурса участваха автори от цяла България и такива, живеещи в чужбина, навършили 18 години. Всеки автор участва с до три стихотворения. Няма ограничения в тематиката, формата и размера на творбите. В конкурса участваха само произведения, които не са публикувани до момента в електронен или хартиен вариант.
Щрихи от родината

Църквата "Свети Георги" и чудесата на Преподобна Стойна 

Златолист е малко селце, сгушено в Санданско-Петричката котловина, на 32 км от Сандански. През 18-19 век в село Златолист се развива железодобивната индустрия, превозва се руда и обработено и необработено желязо. През 1891 г. Георги Стрезов (учител в Битоля и завършил право в Женева с дисертация "Вмешателството и Балканите") пише за селото: "Суха Сушица, село на 1 час път от Мелник. Сградено по хълмове на едно дере. Мнозина в това село си минуват с обръчи за бъчви и каци, които продават в Мелник. Стават и овощия. Днес в село Златолист живеят 7-8 души, но целогодишно и най-вече през топлите месеци се посещава от хиляди български и чуждестранни туристи. Главната забележителност е църквата "Свети Георги". Храмът е построен през 1857 година. Изрисуван е през 1876 година от Теофил Минов, който по това време е на 11 години. Стенописите са странни и нетипични за една църква. На едната стена се вижда гола жена и дявол с арбалет. Досега никога не е откриван такъв стенопис. На друга пък се вижда дявол, впрегнал човек в каруца. Също така има и изобразен светец с глава на кон. В средата под купола се намира мраморна плоча с двуглав орел, който е емблема на Цариградската патриаршия. Хилядите туристи, които посещават църквата, събуват обувките си и стъпват върху плочата, защото има поверие, че камъкът излъчва сила, с която лекува болните. Всеки стъпил на камъка се вглежда в иконата на Иисус Христос за около трийсет секунди и ако очите на Божия син се отворят, значи душата на този човек е пречистена. Всъщност оригиналната плоча е открадната и е подменена с обикновена мраморна плоча. Но пък местните жители казват, че това няма значение, защото всъщност не плочата е лековита, а самото място. В началото на ХХ век в черквата живяла пророчицата Преподобна Стойна. Била е монахиня. Местните жители разказват, че пророчицата твърдяла, че сам Свети Георги я е довел тук. Когато била на седем години, Пророчицата се разболяла от едра шарка и ослепяла. Тя твърдяла, че докато била болна, Свети Георги я навестявал и й заръчал да отиде в село Златолист. След време родното село на Преподобна Стойна било опожарено и тя помолила да я отведат в село Сушица ( Златолист). Когато дошла в селото и разбрала за църквата "Свети Георги", решила да се установи в нея и да живее като монахиня. Мястото не е много далеч от Рупите, което е енергийно поле. Тя започнала да помага на хората. Баба Мария и дядо Стоян твърдят, че с очите си са видели как Преподобна Стойна изцелява и лекува хората. Техните разкази са записани в житие, което се намира в храма и всеки посетител може да прочете. Също така се носи мълва, че през 1912 г. турски ага дошъл с войска да изпепели храма, но Стойна му казала веднага да се прибира, че децата му са тежко болни. Чужденецът се върнал у дома, уверил се, че не го е излъгала, и вместо с огън, дошъл отново с дар за монахинята. Пророчицата била посетена и от владика, който й подарил сребърен кръст. Казал й, че тя е по-достойна да го притежава. Кръстът и до днес се пази в църквата. Клисарят на храма твърди, че ако се пусне във вряща вода и после човек пие или се измие от тази вода, повече няма да страда от главоболие. Когато идвала да се моли в храма, Преподобна Стойна заставала на мраморната плоча в средата на църквата. Веднъж, когато един човек дошъл да се моли, застанал отстрани и съзрял, че всъщност Пророчицата не се допира до пода, а се носи на метър над земята. След като приключила с молитвата си, извикала човека, който още недоумявал, и го помолила до смъртта й да не споделя с никого на какво е станал свидетел. Възрастните хора твърдят, че Стойна често напускала тялото си и била като мъртва в продължение на дни. След като се събудела, разказвала чудни истории. Твърдяла, че нощем се разхожда из гробището сама и пее. Преподобна Стойна е живеела в килийна стая на втория етаж на църквата, където е била женската част. Днес стаичката е запазена във вида, в който Пророчицата я е оставила. Яворът е на повече от 1300 години и има поверие, че болките на всеки, който застане до короната на дървото, изчезват. А този, който седне и се полюшка на люлката, ще се излекува от безплодие. В близост до дървото е гробът на Преподобна Стойна, където всеки вярващ й отдава почит. 

